《美人诗二十二首 其二十一 裁诗》
明代·黎景义

案头鸲鹆墨痕青，研索遥苍想愈灵。汉殿秋风悲画扇，谢家晴雪锁芳庭。

疾书锦绣盈眸丽，微咏胭脂袭齿馨。欲得天孙机杼巧，蜀笺织起凤鸾形。

作者简介：黎景义（一六〇三—一六六二？），一名内美，字克和。顺德人。明思宗崇祯间诸生。黎遂球、陈邦彦、梁朝钟、陈子壮、张家玉等皆为其友。明清鼎革，奉母隐居桃山不出。著有《二丸居集》八卷。清陈伯陶编《胜朝粤东遗民录》有传。